《被旨往许浦阅兵风雨中舟过梅里》
宋代·袁说友

浓云障日卧前山，已觉林深寸步难。
风雨于人本无意，筋骸如我不禁寒。
小窗饱听喧江浪，萧寺时惊落岸滩。
慨念兴亡千古事，夜阑相对说江干。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。